Braga São Frutuoso kabel

Braga São Frutuoso kabel (portugali keeles Capela de São Frutuoso de Montélios, ka Capela dos Montélitos) on 7. sajandist pärinev eelromaani kabel Braga Reali kihelkonnas Portugalis, läänegootide arhitektuuri silmapaistev näide ja üks väheseid säilinud eelromaani ehitisi Portugalis. Kabel asub umbes 2,5 km kaugusel Braga ajaloolisest keskusest. Ehitis paikneb hiljem ehitatud São Francisco kloostrikiriku lõunaküljel ja on sellega ühendatud. 1944. aastal kuulutati kabel riiklikuks mälestiseks. Kirjeldus Dume ja Braga piiskopi püha Fructuosuse mausoleumiks ehitatud kabel on Kreeka risti kujulise põhiplaaniga ja meenutab Bütsantsi arhitektuuri Galla Placidia mausoleumi Ravennas. Kabeli välisseinal vahelduvad ümar- ja kolmnurkkaarsed petikud ja kaarfriisis ümar- ja kolmnurkkaared. Ruudukujulise nelitise ümber paiknevad sinna avanevad neli võrdse suurusega apsiidi. Algselt ruudukujulise siseruumiga apsiidid ehitati 10. sajandil pärast rekonkistat ja taasasustamist ümber poolringjateks. Iga apsiidi ees paikneb kolme hoburaudkaarega arkaad, mis pärineb samuti sellest ajast. Põrandal leidub jälgi sammaste alustest, mis võib viidata ümbriskäigule. Ehitise terviklikkus ja kvaliteet viitab ehitise valmimisele korraga. Kabelis asub arvatavasti Fructuosuse haud. Pühak sai eriti populaarseks 12. sajandil, umbes ajal, mil tema säilmed viidi Santiago de Compostelasse. Kabeli ümber asus palju suurem kloostrikompleks, mis oli piirkonna toonane usukeskus ja mis kadus arvatavasti 16. sajandi alguses, kui frantsisklased alustasid kloostri ümberehitust. Pildid Viited Välislingid Luís Fontes. The Circulation of Models in the Construction of Christian Identity in the Northwest Iberian Peninsula: Architecture and Hagiotoponymy in the Braga Region. - Visigothic Symposia SAN FRUCTUOSO DE MONTELIOS. - Turismo Prerrománico